En anklager fra statsadvokaten i København har instrueret en række politifolk i, hvad de skulle sige, når de vidnede i retten. Og de aftalte vidneudsagn har fået en mand dømt for omfattende hash-handel i 2014.

Det mener mandens forsvarer, som har meldt anklageren til den Uafhængige Politimyndighed DUP. Her undersøger man allerede, om den samme anklager i en lignende sag har påvirket politividner til at udpege pushere på Christiania. Men noget lignende skete altså også for to år siden, vurderer advokat Anders Boelsskifte. Derfor har han nu anmeldt tilfældet fra 2014 til Den Uafhængige Politiklagemyndighed, DUP.

»Jeg mener, at der er foregået en utilbørlig påvirkning allerede fra det tidspunkt af de politiagenter, som vidnede mod min klient, og at det kan have haft en direkte indvirkning på den dom, han senere modtog«, siger Anders Boelsskifte.